CELEX: 32020R2102
Language: lv
Date: 2020-12-15 00:00:00
Title: Komisijas Īstenošanas regula (ES) 2020/2102 (2020. gada 15. decembris), ar kuru apstiprina Apvienotās Karalistes veiktās pārbaudes par augļu un dārzeņu atbilstību tirdzniecības standartiem un groza Īstenošanas regulu (ES) Nr. 543/2011, ar ko nosaka sīki izstrādātus noteikumus Padomes Regulas (EK) Nr. 1234/2007 piemērošanai attiecībā uz augļu un dārzeņu un pārstrādātu augļu un dārzeņu nozari

16.12.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 425/84
               
            
         KOMISIJAS ĪSTENOŠANAS REGULA (ES) 2020/2102
         (2020. gada 15. decembris),
         ar kuru apstiprina Apvienotās Karalistes veiktās pārbaudes par augļu un dārzeņu atbilstību tirdzniecības standartiem un groza Īstenošanas regulu (ES) Nr. 543/2011, ar ko nosaka sīki izstrādātus noteikumus Padomes Regulas (EK) Nr. 1234/2007 piemērošanai attiecībā uz augļu un dārzeņu un pārstrādātu augļu un dārzeņu nozari
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 1308/2013 (2013. gada 17. decembris), ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 91. panta f) punktu,
         tā kā:
         
                     (1)
                  
                  
                     Saskaņā ar Īstenošanas regulas (ES) Nr. 543/2011 (2) 15. panta 1. punktu Komisija pēc trešās valsts pieprasījuma var apstiprināt pārbaudes par atbilstību tirdzniecības standartiem, kuras minētā trešā valsts veic pirms importēšanas Savienībā.
                  
               
                     (2)
                  
                  
                     Sakarā ar Apvienotās Karalistes izstāšanos no Savienības 2020. gada 1. februārī un ņemot vērā to, ka Līgumā par Lielbritānijas un Ziemeļīrijas Apvienotās Karalistes izstāšanos no Eiropas Savienības un Eiropas Atomenerģijas kopienas (“Izstāšanās līgums”) paredzētais pārejas periods beidzas 2020. gada 31. decembrī, Apvienotā Karaliste ir nosūtījusi Komisijai pieprasījumu apstiprināt pārbaudes par atbilstību konkrētiem tirdzniecības standartiem, kuras Apvienotā Karaliste veic pirms importēšanas Savienībā. Konkrētāk, Apvienotā Karaliste ir apņēmusies pēc pārejas perioda beigām ievērot augļu un dārzeņu tirdzniecībai noteiktās prasības un norādījusi Īstenošanas regulas (ES) Nr. 543/2011 15. panta 2. punkta otrajā daļā minēto oficiālo iestādi un inspekcijas iestādes.
                  
               
                     (3)
                  
                  
                     Komisija uzskata, ka tā šādu apstiprinājumu var piešķirt, jo attiecīgajos Apvienotās Karalistes tiesību aktos, kas augļiem un dārzeņiem būs piemērojami 2021. gada 1. janvārī, tiks saglabāti tirdzniecības standarti, kas līdzvērtīgi Savienībā piemērojamajiem standartiem.
                  
               
                     (4)
                  
                  
                     Tāpēc Apvienotās Karalistes veiktās pārbaudes par augļu un dārzeņu atbilstību tirdzniecības standartiem būtu jāapstiprina. Saskaņā ar Īstenošanas regulas (ES) Nr. 543/2011 15. panta 2. punkta otro daļu šajā regulā būtu jānorāda oficiālā iestāde, kas ir atbildīga par minēto pārbaužu veikšanu trešā valstī, kā arī inspekcijas iestādes, kuras atbild par pienācīgām pārbaudēm. Šāda apstiprinājuma rezultātā, neskarot Savienības tiesību aktu piemērošanu Apvienotajai Karalistei un tās teritorijā attiecībā uz Ziemeļīriju saskaņā ar Izstāšanās līguma Protokola par Īriju/Ziemeļīriju 5. panta 4. punktu saistībā ar minētā protokola 2. pielikumu, Apvienotā Karaliste būtu jāiekļauj Īstenošanas regulas (ES) Nr. 543/2011 IV pielikumā.
                  
               
                     (5)
                  
                  
                     Tā kā Apvienotajai Karalistei un tās teritorijā attiecībā uz Ziemeļīriju piemēro Īstenošanas regulu (ES) Nr. 543/2011, Apvienotās Karalistes veiktās pārbaudes par atbilstību tirdzniecības standartiem ir jāsaprot kā tādas, kas attiecas tikai uz Lielbritāniju.
                  
               
                     (6)
                  
                  
                     Tāpēc Īstenošanas regula (ES) Nr. 543/2011 būtu attiecīgi jāgroza.
                  
               
                     (7)
                  
                  
                     Lai nodrošinātu juridisko noteiktību un garantētu attiecīgo nozaru tirdzniecības plūsmu pārejas vienmērīgumu, šai regulai būtu jāstājas spēkā steidzamības kārtā nākamajā dienā pēc tās publicēšanas Eiropas Savienības Oficiālajā Vēstnesī, un tā būtu jāpiemēro no 2021. gada 1. janvāra.
                  
               
                     (8)
                  
                  
                     Šajā regulā paredzētie pasākumi ir saskaņā ar Lauksaimniecības tirgu kopīgās organizācijas komitejas atzinumu,
                  
               IR PIEŅĒMUSI ŠO REGULU.
         
            1 pants
            Atbilstības pārbaužu apstiprinājums
            Pārbaudes par augļu un dārzeņu atbilstību tirdzniecības standartiem, kuras Apvienotā Karaliste veic pirms importēšanas Savienībā, ir apstiprinātas.
         
         
            2 pants
            Oficiālā iestāde un inspekcijas iestādes
            
               1.   Īstenošanas regulas (ES) Nr. 543/2011 15. panta 2. punkta otrajā daļā minētā oficiālā iestāde, kas ir atbildīga par šīs regulas 1. pantā minēto pārbaužu veikšanu Apvienotajā Karalistē, ir Vides, pārtikas un lauku lietu ministrijas ministrs (Secretary of State for the Department for Environment, Food and Rural Affairs).
            
            
               2.   Apvienotās Karalistes inspekcijas iestādes, kas atbild par pienācīgām pārbaudēm, 15. panta 2. punkta otrās daļas nozīmē ir Dārzkopības tirdzniecības inspekcija (Horticulture Marketing Inspectorate, HMI) attiecībā uz Angliju un Velsu un Skotijas valdības Dārzkopības un tirdzniecības nodaļa (Horticulture and Marketing Unit, HMU) attiecībā uz Skotiju.
            
         
         
            3. pants
            Grozījums Īstenošanas regulā (ES) Nr. 543/2011
            Īstenošanas regulas (ES) Nr. 543/2011 IV pielikumu aizstāj ar šīs regulas pielikuma tekstu.
         
         
            4. pants
            Stāšanās spēkā un piemērošana
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
            To piemēro no 2021. gada 1. janvāra.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 15. decembrī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 347, 20.12.2013., 671. lpp.
         
         
            (2)  Komisijas Īstenošanas regula (ES) Nr. 543/2011 (2011. gada 7. jūnijs), ar ko nosaka sīki izstrādātus noteikumus Padomes Regulas (EK) Nr. 1234/2007 piemērošanai attiecībā uz augļu un dārzeņu un pārstrādātu augļu un dārzeņu nozari (OV L 157, 15.6.2011., 1. lpp.).
      
      
         
            PIELIKUMS
            
               
                  
                     IV PIELIKUMS
                     Trešās valstis, kurās veiktās atbilstības pārbaudes ir apstiprinātas saskaņā ar 15. pantu, un attiecīgie produkti
                     
                                 Valsts
                              
                              
                                 Produkti
                              
                           
                                 Šveice
                              
                              
                                 Svaigi augļi un dārzeņi
                              
                           
                                 Maroka
                              
                              
                                 Svaigi augļi un dārzeņi
                              
                           
                                 Dienvidāfrika
                              
                              
                                 Svaigi augļi un dārzeņi
                              
                           
                                 Izraēla (1)
                                 
                              
                              
                                 Svaigi augļi un dārzeņi
                              
                           
                                 Indija
                              
                              
                                 Svaigi augļi un dārzeņi
                              
                           
                                 Jaunzēlande
                              
                              
                                 Āboli, bumbieri un kivi
                              
                           
                                 Senegāla
                              
                              
                                 Svaigi augļi un dārzeņi
                              
                           
                                 Kenija
                              
                              
                                 Svaigi augļi un dārzeņi
                              
                           
                                 Turcija
                              
                              
                                 Svaigi augļi un dārzeņi
                              
                           
                                 Apvienotā Karaliste (2)
                                 
                              
                              
                                 Svaigi augļi un dārzeņi
                              
                           
               
            
            
               (1)  Komisijas apstiprinājums saskaņā ar 15. pantu piešķirts attiecībā uz augļiem un dārzeņiem, kuru izcelsme ir Izraēlas Valsts, izņemot teritorijas, kuras kopš 1967. gada jūnija ir Izraēlas pārvaldībā, proti, Golānas augstienes, Gazas joslu, Austrumjeruzalemi un pārējo Rietumkrastu.
            
               (2)  Saskaņā ar Līguma par Lielbritānijas un Ziemeļīrijas Apvienotās Karalistes izstāšanos no Eiropas Savienības un Eiropas Atomenerģijas kopienas un jo īpaši Protokola par Īriju/Ziemeļīriju 5. panta 4. punktu saistībā ar minētā protokola 2. pielikumu atsauces uz Apvienoto Karalisti šā pielikuma piemērošanas vajadzībām Ziemeļīriju neietver